Vermiste jong man sou by lodge oorslaapWillem Kruger (Foto: Facebook) Willem Kruger (29) was veronderstel om ná Saterdag se ramparty by die Henbase Lodge naby Morgenzon in Mpumalanga oor te slaap. “Die plan was nooit dat hy huis toe sou ry nie,” sê Sakkie Louwrens, ŉ stigterslid van Bosveld Misdaadondersoeke (BMO) wat intussen ook na die vermiste jong man help soek. ’n Beloning van R200 000 is ondertussen uitgereik vir inligting wat tot Kruger se veilige tuiskoms kan lei. Volgens Louwrens sou Kruger en ’n vriend Saterdagaand ’n kamer by die lodge deel. Die vriend het soos beplan ná die ramparty in die kamer gaan slaap. Sy bagasie was egter nog in Kruger se Toyota Hilux Dakar-bakkie. Inligting dui daarop dat Kruger in die vroeë oggendure sy vriend probeer bel het. Die vriend het egter vermoedelik al geslaap en nie die oproepe geantwoord nie. Kruger, sy bakkie en die bagasie word sedertdien vermis. ‘n Grootskaalse soektog na Willem Kruger en sy Toyota Hilux-bakkie word tans in die Vaalrivier gedoen. (Foto: Verskaf) Dit is aanvanklik vermoed dat Kruger ná die ramparty Sondag in die vroeë oggendure na sy familie se plaas in die omgewing van Groblersdal in Limpopo gery het. Daar is egter geen teken dat hy ooit die terrein waarop Henbase Lodge geleë is, verlaat het soos aanvanklik vermoed is nie. Louwrens sê nou daar is tans “geen nuwe leidrade” wat aandui dat hy daardie aand by die lodge weg is nie. ’n Grootskaalse soektog in die omgewing van die lodge duur dus voort. Maroela Media het vroeër berig Kruger sou glo van Morgenzon deur Bethal en Middelburg reis om sy bestemming te bereik sou hy ná die ramparty huis toe gery het. Hoewel daar steeds ŉ moontlikheid bestaan dat Kruger wel op pad vermis geraak het, het geen padkamera sy voertuig op dié roete opgemerk nie. Daar kan ook nie op die lodge se veiligheidskameras se beeldmateriaal gesien word dat Kruger die perseel verlaat nie. Inligting oor waar Kruger hom kan bevind, kan by Sakkie Louwrens by 071 798 7954 óf Johan Ellis by 082 896 5331 aangemeld word.